શેરબજારમાં આજે કારોબાર દરમિયાન ટીસીએસના શેરની બોલબાલા રહી હતી. તાતા કન્સલટન્સી સર્વિસના શેરમાં તીવ્ર ઉછાળો નોંધાતા નિફ્ટી આઈટી ઇન્ડેક્સમાં જોરદાર ઉછાળો જોવા મળ્યો હતો. ટીસીએસના શેરમાં આજે પાંચ ટકાની આસપાસનો ઉછાળો નોંધાયો હતો. ટીસીએસના શેરમાં કારોબારીઓ રસ લેતા નજરે પડ્યા હતા. ટીસીએસ દ્વારા ગઇકાલે તેના બજારના કારોબાર દરમિયાન તેના ત્રિમાસિક ગાળાના પરિણામ જાહેર કરવામાં આવ્યા હતા. પ્રથમ ત્રિમાસિક ગાળાના પરિણામ વચ્ચે તેના નેટ નફામાં ઉલ્લેખનીય ઉછાળો રહ્યો હતો જ્યારે વાર્ષિક આધારે ૨૩.૫ ટકાનો અપેક્ષા કરતા વધુ સારો ઉછાળો રહ્યા બાદ આજે તેના શેરમાં લેવાલી જામી હતી. બેંકિંગ, ફાઈનાન્સિયલ સર્વિસ અને ઇન્સ્યોરન્સ ડિવિઝનમાં લેવાલી જામી હતી. બીજી બાજુ તેલ કિંમતોમાં આજે ઘટાડો થયો હતો. અમેરિકાએ કહ્યું છે કે, પ્રતિબંધમાંથી મુક્તિ આપવાની કેટલાક દેશો તરફથી કરવામાં આવેલી વિનંતી તરફ તે ધ્યાન આપશે તેવી વાત કરવામાં આવ્યા બાદ તેલ કિંમતોમાં ઘટાડો થયો છે. આ પ્રતિબંધ નવેમ્બર મહિનામાં અમલી થનાર છે.